Rritet numri i viktimave në Gazë
Numri i lartë i fëmijëve të vrarë nga bombardimet në Gazë i ka nxitur diplomatët të përpiqen për një armëpushim
Bombardimi vdekjeprurës i Izraelit në Gazë ka hyrë tashmë në javën e tij të tretë, me më shumë se 600 të vdekur në anën palestineze dhe rreth 30 në atë izraelite. I dërguari i posaçëm palestinez në Kombet e Bashkuara i bëri një thirrje të prekshme dje Këshillit të Sigurimit, duke i kërkuar grupit prej 15 vendesh të dënojë atë që ai e quajti agresionin izraelit. Zyrtarët izraelitë fajësojnë Hamasin për gjakderdhjen në Gazë, grupin që ka nën kontroll Gazën dhe i cili po qëllon raketa në Izrael. Korrespondentja e Zërit të Amerikës Zlatica Hoke ka përgatitur raportin nga Uashingtoni. Një vajzë nëntë vjeçare ishte mes viktimave të sjella në një spital në Gazë pas luftimeve të martën. Doktorët në spitalin Kamal Adwan në Beit Lahia nuk mundën t’i shpëtonin jetën. Babai i vajzës tha se ndërtesa u shemb ndërsa ata po flinin. Njerëzit në pjesë të ndryshme të Gazës thonë se forcat izraelite po qëllojnë zonat e banuara, ku nuk gjenden luftëtarë të Hamasit. Qeveria izraelite dërgon paralajmërime para bombardimit të zonave të caktuara të Gazës, duke i kërkuar banorëve të largohen nga ato zona. Por shumë njerëz thonë se ata nuk kanë ku të shkojnë. Kishat në Gazë kanë hapur dyert për të ofruar strehim nga bombardimet. Shumica e palestinezëve të vrarë gjatë dy javëve të fundit janë civilë dhe rreth një e katërta e tyre fëmijë. Ambasadori palestinez në Kombet e Bashkuara Riyad Mansour tregoi foto ndërsa i kërkoi Këshillit të Sigurimit të dënojnë bombardimet. Zëvendës ambasadori izraelit në Kombet e Bashkuara David Roet e bëri të qartë se vendi i tij hedh poshtë çdo përgjegjësi për trazirat në Gazë. Numri i të vdekurve izraelitë është nën 30, dhe shumica e tyre janë ushtarë. Një raketë nga Gaza e cila zbarkoi afër aeroportit ndërkombëtar të Izraelit bëri që Shtetet e Bashkuara dhe Bashkimi Evropian të ndalin të gjithë fluturimet në Tel Aviv.